
MINISERIE: SOSIETETSSLADDER


Kjære leser!

I en bok om det engelske politiets historie leste jeg en gang om menn som levde av å oppspore tyver og tyvegods før politietterforskning var etablert. Det lot til å være en temmelig korrupt gjeng, menn som var like uærlige som tyvene de skulle fakke. Det fikk meg til å tenke at det må ha vært noen ærlige menn blant dem også. Farlige menn som gjorde en farlig jobb. Tøffe. Hensynsløse. Målrettede. Dermed var ideen til Wolf, helten min, født.

Wolf er en bister mann fra Yorkshire. Han lever av å fakke tyver, og har måttet kjempe seg opp fra rennesteinen for å finne sitt eget ståsted. Men jakten på den neste tyven hans er i ferd med å velte hele Wolfs verden og riste selve grunnvollene han har bygget livet sitt på.

Heltinnen min, miss Rosalind Meadowfield, er stille og sjenert. Hun er flink til å gå i ett med tapetet, og har brukt livet sitt på å skjule fortiden sin. Tilsynelatende er hun Wolfs rake motsetning, men kanskje Rosalind og Wolf har mer til felles enn noen av dem er klar over før de klarer å bryte ned forsvarsverkene hos hverandre.

Det har vært morsomt å være en del av serien Sosietetssladder. Her et mitt beskjedne bidrag, historien til Rosalind og Wolf. Jeg håper virkelig du vil like den.

Margaret

 




 

London, 1814

 

En sesong fylt av hemmeligheter, skandaler og forførelse

En mørk, farlig fremmed er ute etter hevn og sender et silkesnøre som visittkort. Gjennom ham kommer en gammel skandale opp til overflaten igjen. De beryktede hendelsene i 1794, da en mann ble drept og en annen ble hengt for forbrytelsen, dominerte sladderen i sosieteten. Var det riktig gjerningsmann som havnet i galgen, eller er en forræder og morder fortsatt på frifot?

Rører man om i fortidens grumsete vann, finner tjenere kjærligheten med utsvevende lorder, og anstendige damer faller for utstøtte opprørere til, endelig, den virkelige morderen og spionen avsløres.

 

Sosietetssladder

Fra glitrende ballsaler til en smuglergrotte i Cornwall, fra Skottlands villmark til en sigøynerleir … bli med når både høy og lav finner kjærligheten i denne spennende miniserien i åtte deler.

 

Dette er den sjette delen.


Prolog

Mai, 1815. London

En hund gjødde der ute i nattemørket.

I en sammenkveilt, svart silkesnor på lord Evedons skrivebord lå det et diamanthalskjede. Diamantene glitret i skinnet fra lysestaken da han løftet kjedet og lot det dingle fra fingrene. Han så uavbrutt på kvinnen som sto der så rolig foran ham på den andre siden av bordet.

– Vel? sa han til slutt. Uttrykket var kaldt. – Hva har du å si til ditt forsvar, miss Meadowfield?

Et forvirret uttrykk kom til syne i Rosalind Meadowfields ansikt. Bekymringen hun hadde kjent da hun ble innkalt til lord Evedon på kontoret hans, ble til redsel. Det var sent, og de var alene. Han var ikke i godt humør, og det kunne ikke være noen tilfeldighet at han holdt sin mors savnede smykke i hånden.

– Lady Evedons diamanter, de er kommet til rette? Hun skjønte ikke hva han ventet at hun skulle si.

– Det er de. Han snakket rolig nok, høflig til og med, men hun kunne høre sinnet som lå bak. – Vet du hvor de ble funnet?

Forbauselsen hennes økte i takt med en illevarslende forutanelse. – Nei.

Øynene hans ble smalere, og han så bort som om han var full av forakt. – Forbrytelsen er ille nok i seg selv, miss Meadowfield. Ikke gjør den verre med løgn.

Hjertet hennes begynte å slå fortere, og hun så usikkert på ham. – Jeg beklager, mylord, men jeg forstår ikke.

– Diamantene ble funnet gjemt i ditt soverom, pakket inn i undertøyet ditt. Stemmen hans var hard.

– Undertøyet mitt? Hun kjente at hun ble kvalm. – Det er ikke mulig.

Han svarte ikke, bare stirret anklagende på henne. Og i den trykkende stillheten forsto hun nøyaktig hva han tenkte og hvorfor han hadde innkalt henne.

– Du kan ikke tro at jeg ville stjele fra lady Evedon? Ordene var lave, og fylt av vantro. – Jeg ville aldri gjøre noe sånt. Det må være en misforståelse.

– Det er ingen misforståelse. Graves selv var til stede da diamantene ble funnet på rommet ditt. Vil du trekke butlerens ord i tvil? Han har jobbet for Evedon-familien i over førti år.

– Jeg gjør ikke det, men jeg vet heller ikke hvordan diamantene ble gjemt blant mine klær. Hun presset de klamme håndflatene mot hverandre og bet seg i underleppen. – Jeg sverger på at det er sannheten, mylord.

– Og hva betyr dette? Han løftet snoren opp fra skrivebordet, og selv i det svake skinnet fra stearinlyset og peisen kunne hun se den mørke gløden i fløyelen. Med et godt tak i den ene enden, slapp han resten ned. Da den falt, så Rosalind til sin forferdelse at den endte i en renneløkke. Hun klarte ikke å hindre gispet som unnslapp henne.

– Vel? Han gjorde en bevegelse med hånden, og renneløkken dinglet frem og tilbake.

– Jeg har aldri sett snoren før. Jeg vet ingenting om den. Hjertet hennes hamret så vilt at hun følte seg dårlig. Fortiden passerte revy i hodet hennes. Alt hun hadde kjempet så hardt for å holde skjult, ble manet frem igjen av en snor.

Han kom med et foraktelig snøft. – Jeg advarte moren min mot å ansette en pike som ikke kunne oppgi et eneste navn som referanse. Lady Evedon er en altfor snill og godtroende sjel. Hva mer har du stjålet opp gjennom disse årene du har jobbet som selskapsdame for henne? Mindre ting, kanskje? Gjenstander som ikke så lett ble savnet? Og så har du blitt modigere, og utnyttet at hun er blitt mer glemsom?

– Det benekter jeg på det sterkeste. Jeg har …

Men Evedon lot henne ikke fullføre. – Jeg har ikke noe ønske om å høre det. Du er en løgner så vel som en tyv, miss Meadowfield.

Hun kjente at ansiktet hennes ble ildrødt, og fingrene skalv så kraftig at hun måtte knuge dem for at han ikke skulle se det.

– Diamantene er heldigvis blitt funnet, men vi har ikke vært så heldige når det gjelder smaragdene. Vil du i det minste være så anstendig at du forteller meg hvor du har gjemt dem?

Hun stirret på ham, og hodet hennes spant av sjokk. Hun klarte ikke å tenke sammenhengende. – Jeg forsikrer deg, jeg har ikke tatt dem.

– Har du solgt dem allerede? Silkesnoren gled gjennom fingrene hans og ble til en mørk kveil på bordet. Han stakk diamantkjedet i lommen. Stolbena skrapte mot det polerte tregulvet som klør da han skjøv stolen bakover og reiste seg.

– Selvfølgelig ikke. Hun tok instinktivt et skritt bakover, et bitte lite skritt, men nok til å øke avstanden mellom dem. – Jeg har ikke tatt noe som tilhører fruen.

– Jeg tviler på at du har hatt tid til å kvitte deg med smaragdene, og de er definitivt ikke på rommet ditt, så hvor har du gjemt dem? Han kom frem fra skrivebordet og gikk rundt det for å stille seg rett foran henne.

Rosalind ble tørr i halsen. – Jeg er ikke en tyv, klarte hun å hviske. – Det må være skjedd en forferdelig misforståelse her.

Han overhørte henne. – Tøm lommene dine, miss Meadowfield.

Hun stirret enda hardere på ham, og hjertet hennes slo som trommevirvler mens hjernen strevde med å fatte det han sa. Hun ble ikke kvitt følelsen av at dette marerittet hun hadde trådt inn i, ikke skjedde i virkeligheten.

– Jeg sa vreng lommene dine! Han uttalte hvert ord som om hun var en idiot.

Hendene hennes skalv og kinnene hennes brant da hun tok ut lommetørkleet av lommen og trakk fôret ut for å vise at den var tom.

– Og de andre.

– Jeg har ikke flere lommer.

– Jeg tror deg ikke, miss Meadowfield. Det knitret i vedkubbene i peisen. Han sto taus og urørlig før han plutselig grep armen hennes og trakk henne så nær at hånden hans kunne saumfare både kjolelivet og skjørtene hennes.

– Lord Evedon! Hun kjempet i armene hans og forsøkte å komme seg løs, men grepet hans ble bare fastere.

– Jeg gir ikke opp så lett. Du skal fortelle meg hvor de er.

– Jeg har ikke tatt dem! ropte hun og kjempet enda hardere.

Hunden gjødde fremdeles, nå i kor med en kvinnes rop og skrik fra husets annenetasje.

Rosalind sluttet å kjempe. Hun visste at det var enken som skrek.

Det visste Evedon også, men han slapp ikke grepet om henne.

– Du må ikke tro at du kan holde meg for narr på denne måten, miss Meadowfield. Hvis du ikke vil avsløre hvor smaragdene befinner seg, blir du kanskje mer medgjørlig overfor lensmannen i morgen tidlig.

De hørte stemmer og løpende skritt fra andre deler av huset. Skrittene kom springende mot døren til kontoret.

– Nei, hvisket hun, nærmest til seg selv. I samme øyeblikk løsnet grepet hans litt, og hun klarte å rive seg løs fra ham. Men den kraftige bevegelsen sendte henne med et brak mot skrivebordet. Hun slo ut med hendene for å finne noe å støtte seg på, men de fant ikke annet enn en stabel med bøker som lå på bordet. Fingrene grep rundt dem, og hun rev dem med seg i fallet. Fra de bleke sidene som åpnet seg falt det ut et sammenbrettet brev. Rosalind landet i en haug sammen med bøkene, med brevet presset under fingertuppene.

Lord Evedon bleknet. Hun så en plutselig forandring i uttrykket hans, han stirret med utilslørt skrekk i øynene. Ikke på henne, men på brevet. Han stakk hånden frem og nappet det til seg. Bevegelsen var så voldsom at den skremte henne.

Noen banket hardt på kontordøren.

– Lord Evedon! Hun gjenkjente stemmen til mr Graves, butleren.

Evedon stakk brevet fort i lommen. Hun så at han var svett på overleppen da hun reiste seg.

– Du må ordne utseendet ditt, hveste han lavt.

Det var først nå at Rosalind innså at hårtoppen hennes hadde løsnet så håret hang nedover ryggen. Hun la seg på kne og lette etter hårnålene som hadde glidd ut.

– Mylord, ropte Graves igjen. – Det haster.

Lord Evedon glattet fort over jakken og vesten sin.

– Opp! Han trakk henne brutalt opp etter kjolens skulder og laget en liten rift i den. – Du nevner ikke dette for min mor, forstått?

Hun nikket.

Han slapp omsider Graves inn.

– Unnskyld, mylord, men det er lady Evedon.

– Et nytt anfall?

Graves hostet diskret. – Jeg er redd for det, mylord. Hun spør etter miss Meadowfield. Butleren så ikke engang i Rosalinds retning, og likevel kunne hun ikke la være å tenke på det lord Evedon hadde sagt om at Graves hadde vært til stede da de fant diamantene. Han hadde lett gjennom eiendelene hennes og ikke sjenert seg for å rote i undertøyet hennes engang. Og han trodde hun var en tyv. Hun ble varm i kinnene av skammen og urettferdigheten ved det.

– Greit. Lord Evedons blikk gikk fra Graves til Rosalind. – Gå og ta deg av fruen, så avslutter vi denne saken i morgen.

Hun nikket, og torde ikke stole på stemmen sin. Hun var pinlig klar over de brennende kinnene og det bustede håret, og skjønte hva mr Graves og den lille forsamlingen av tjenestepiker og tjenere som var samlet i hallen, trodde om henne. Hun kunne se anklagene i øynene deres og de stramme, misbilligende leppene.

Hun ville så gjerne benekte de urettferdige beskyldningene deres og si at hun var like sjokkert som dem over det som var kommet frem, men de snudde seg bort fra henne. Hun hadde ikke noe annet valg enn å følge mr Graves opp trappen. Med hvert skritt hun tok var hun seg bevisst at lord Evedon var bak henne, og hun visste hva morgendagen ville bringe.

*

Lady Evedon skrek ikke lenger da de kom til rommet hennes. Hun lå der liten og skrøpelig og utslitt i den store himmelsengen. Ansiktet var unaturlig hvitt.

– Jeg så ansiktet hans, ropte hun. – Han sto der, rett der borte. Hun pekte mot vinduet, der hun hadde trukket gardinene fra.

– Hvem? Rosalind fulgte enkens forskremte blikk.

– Han som alltid forfølger meg. Han som aldri lar meg være i fred, hvisket hun. – Han var ikke en gentleman. Han løy … Robert løy, og jeg trodde ham.

Rosalind så nervøst bort på lord Evedon.

– Det er ingen der, mor. Det er bare deg og meg og miss Meadowfield her.

– Er du sikker?

– Helt sikker. Det var et mareritt du hadde. Han tok hånden hennes, og ansiktet fikk et bekymret uttrykk. – Jeg skal sende bud på dr. Spentworth.

– Nei. Lady Evedon ristet på hodet. – Det er ikke nødvendig. Du har rett. Det var et mareritt, ikke noe annet.

– Da sender vi bud på legen i morgen, for å forsikre oss om at alt er som det skal være.

– Jeg skjønner godt hva du hinter til, Charles, du tror jeg er i ferd med å miste forstanden.

– Jeg antyder slett ikke noe sånt. Jeg er bare bekymret for helsen din.

Lady Evedon nikket, men Rosalind kunne se i fruens ansikt at hun ikke var overbevist. – Selvfølgelig. Jeg er bare sliten, og gjøingen til det elendige dyret der ute vekket meg og skremte meg.

Det virket som om hun kom seg. – Du kan gå nå. Miss Meadowfield leser for meg til jeg sovner igjen. Stemmen hennes får de oppspilte nervene mine til å roe seg. Hun snudde seg mot Rosalind med et lite smil. – Du ser ganske blek ut, kjære deg. Du føler deg ikke dårlig?

– Jeg … Rosalind åpnet munnen for å snakke, men kjente lord Evedons gjennomtrengende blikk på seg og lukket munnen igjen. Med synkende hjerte forsto hun at han hadde hatt rett da han advarte henne på kontoret. Hun kunne ikke fortelle lady Evedon om anklagen om tyveri eller noe av det andre når fruen var i en slik forfatning.

– Jeg føler meg helt bra, mylady.

– Boken din. Lord Evedon tok opp den lille boken fra bordet og rakte den til moren.

Lady Evedon smilte. – Takk, kjære Charles.

– Jeg etterlater Stevens utenfor døren for å være sikker på at dere er trygge. Lord Evedons blikk møtte Rosalinds, og hun oppfattet advarselen i ordene hans.

– Jeg er glad vi blir så godt passet på, sa lady Evedon.

– Mamma … miss Meadowfield. Han bukket og gikk.

– Miss Meadowfield. Lady Evedon rakte henne boken med Wordsworths dikt.

– Mylady. Fingrene skalv bare umerkelig da hun åpnet den lærinnbundne boken.

Hun leste høyt, og holdt stemmen rolig og lett. Hun leste og leste. Da lady Evedon omsider falt i søvn, hadde stearinlysene på nattbordet brent nesten helt ned.

Hun satt der og lyttet til lady Evedons snorking. Håndflatene var klamme, men fingrene var stive av kulde. Tankene kvernet i hodet, som var fylt med skrekk og bekymrede spekulasjoner. Når lensmannen kom, ville det bare være et tidsspørsmål før sannheten ble oppdaget: at Rosalind Meadowfield ikke eksisterte i det hele tatt, og at hun hadde løyet. Tyveri av denne størrelsen fra en arbeidsgiver var en alvorlig forbrytelse. Når de fikk vite det virkelige navnet hennes, var det ingen domstol i hele landet som ville vise henne overbærenhet. Fengsel. Forvisning. Eller kanskje til og med … henging. Hendene hennes formet seg til knyttnever, så neglene skar inn i håndflatene hennes.

Hun husket raseriet i lord Evedons ansikt, den brutale kroppsvisiteringen og det smertefulle grepet hans. Han trodde det verste om henne. Han trodde at hun hadde forrådt enkens tillit og stjålet fra henne, og at hun fremdeles gjemte smaragdene. Anklagene såret henne i dobbelt forstand, ikke bare fordi hun var uskyldig, men fordi hun var blitt glad i lady Evedon. Fra alt det hun hadde sett av lord Evedon i årenes løp, visste hun at han var en mann som ikke ville ta lett på det han trodde var et forræderi. Hun visste allerede at han hadde tenkt å tilkalle lensmannen. Han tørstet etter hevn, og ville   ikke gå glipp av den. Vakten utenfor døren var et bevis på det. Evedon ville ha henne straffet. Og når han fikk vite hvem hun var, ville han sikkert ønske å se henne hengt.

Det var noe fatalistisk ved denne innsikten. Hun lukket øynene og forsøkte å undertrykke redselen. Hun tenkte på den svarte renneløkken i silke som hadde dinglet fra lord Evedons fingre. Var det noen som kjente til identiteten hennes allerede? Eller var det bare en advarsel om skjebnen som ventet en smykketyv?

Hun la boken oppå utgaven av The Times som lå på lady Evedons nattbord. Blikket hennes falt på den lille annonsen som hun hadde lest tidligere på dagen i det øverste, høyre hjørnet på første side. Åh, tenk å kunne være der i det ville skotske høylandet, langt fra lord Evedon og kaoset som utfoldet seg rundt henne. Men slike drømmer var fullstendig håpløse.

Hun reiste seg og snudde seg bort fra sengen der enken lå og sov. Hun visste at hun måtte gå tilbake til det lille soverommet sitt, der selv det beskjedne privatlivet hennes var krenket. Tanken på at Graves og andre tjenere hadde rotet i undertøyet hennes og rørt ved alt det som var hennes personlige ting, var svært ydmykende.

Brevet lå på teppet bak døren. Hun så det øyeblikkelig, hvitt og litt småkrøllet på de blå og dyprosa silketrådene. Hun visste, uten å røre det eller se det på nært hold, at det var brevet som lord Evedon hadde stukket i lommen nede på kontoret. Det samme brevet som han så rasende hadde nappet til seg.

Hun tok det opp og hørte at det knitret da hun tok på det stive papiret og det brutte voksseglet med fingrene. De store, svarte og spisse bokstavene viste at brevet var adressert til jarlen av Evedon, Evedon House, Cavendish Square, London. Normalt ville ikke Rosalind ha drømt om å lese et brev som var adressert til en annen, men det var ikke noe som var normalt ved denne kvelden. Under det lave, flakkende lyset til lady Evedon åpnet Rosalind brevet og begynte å lese.

Enkens dempede snork hørtes fremdeles i rommet, men Rosalind hørte den ikke lenger. Hun leste ordene én gang, så leste hun dem en gang til, og forsto grunnen til lord Evedons sinne og redsel. Noen nedskrevne ord som kunne ødelegge ham fullstendig, akkurat som han kunne ødelegge henne.

Hun satt der enda en liten stund før hun omsider brettet brevet sammen og la det i lommen. Hun visste at skjebnen nettopp hadde tildelt henne et avgjørende slag som ville ende livet hun hadde hatt til nå. Hun kunne ikke bare legge brevet tilbake på gulvteppet igjen og late som om hun ikke hadde sett det. Når det gikk opp for lord Evedon at brevet befant seg her i dette rommet, ville han skjønne at hun hadde lest det. Og Stevens sto vakt utenfor døren, så hun kunne ikke legge det et annet sted. Dessuten ville hun ikke at noen andre skulle finne det og lese det som sto der. Lady Evedon fortjente ikke en slik skam.

Og tanken slo henne at hvis Evedon visste at hun hadde dette brevet, ville han ikke tilkalle lensmannen. Han kunne ikke tilkalle noen. Han ville ikke gjøre noe som kunne vekke oppmerksomhet rundt brevet eller dets innhold. For det var ingen tvil om at ordene var sanne, hun hadde sett desperasjonen i ansiktet hans.

Da var det noe som demret veldig sakte for henne, en prøvende tankerekke, ikke et plutselig, inspirert innfall. Hun så på avisen på nattbordet igjen, og satt ettertenksom i flere minutter før hun foretok seg noe.

Så rev hun annonsen ut av avisen med en liten, raslende lyd og leste den om igjen før hun brettet den flere ganger og la den i lommen. Hun så på lady Evedon en siste gang. Hun sov så fredelig. Alle enkens spøkelser var jaget bort for en stund. Rosalind så seg rundt i rommet før hun reiste seg og gikk stille til døren.

Stevens fulgte henne til det lille soverommet hennes på baksiden av huset uten et ord, og hun var glad for tausheten hans.

Hun visste ikke om han sto på vakt utenfor døren hennes for at hun ikke skulle unnslippe rettsforfølgelsen som Evedon hadde planlagt. Det gjorde ingen forskjell om han ventet der hele natten, for taket på vaskeriet var rett under vinduet hennes. Det var falt en merkelig ro over henne, selv om hendene hennes skalv da hun pakket de få eiendelene sine i en liten bag og la kappen rundt skuldrene. Hun åpnet vindushaspen så sakte og forsiktig hun kunne, og gremmet seg da treverket knirket i de stille omgivelsene. Luften utenfor var kald mot ansiktet da hun trakk inn nattens fuktighet og friheten den bar løfte om.

Hun så seg ikke rundt i soverommet, på den smale sengen eller den tomme peisen, men festet blikket på den svarte himmelen der månen skjulte seg. Så trakk hun pusten dypt et par ganger før hun klatret over vinduskarmen og senket seg forsiktig ned på taksteinene nedenfor.

Det matte, gule skinnet fra gatelyktene lyste litt opp i nattemørket mens hun skyndte seg over brosteinene. Hunden hadde sluttet å gjø, og gatene var stille og tomme.

Det var ingen skritt som fulgte etter henne, og ingen som pustet, bortsett fra henne selv. Likevel prikket det i huden, og hun hadde følelsen av at Evedon fulgte henne taust med blikket. Hun ble redd for at han fulgte etter henne.

Rosalind så seg ikke tilbake mer, men begynte å løpe.

*

I et smug sto en mann som var like mørk som skyggene og ventet til kvinnen hadde passert før han kom frem fra gjemmestedet sitt for å se etter henne. Alt rundt dem var stille og ubevegelig, og ble bare forstyrret av ekkoet av de raske føttene hennes. Han var kledd helt i svart, og ble stående der han var, men det intense blikket hans fulgte den flyktende skikkelsen. Han så etter henne helt til hun forsvant ut av syne og ble svelget opp av nattemørket. Da først snudde han seg og begynte å gå i motsatt retning. Han passerte de samme gatelyktene som hun hadde flyktet fra. En liten gullring i den ene øreflippen skinte mot det kullsvarte håret hans, og tennene, som var hvite og jevne, kunne skimtes i smilet han hadde rundt munnen.

– Du kan løpe så mye du vil, miss Rosalind Meadowfield, men du unnslipper ikke skandalen. Rettferdigheten skal skje fyllest, hvisket han. Så satte han hatten frekt på snei og begynte å plystre en gammel sigøynermelodi da han rundet hjørnet og sprang opp i den svarte vognen som sto og ventet på ham. Så ble den fremmede og vognen hans borte, slukt av den mørke storbyen rundt dem.

